সূত্র মতে গত পাঁচ বছরে বাংলাদেশের সীমান্তে প্রায় দুইশ বাংলাদেশীর মৃত্যু হয়েছে। বিএসএফ’র গুলিতে গত ১৩ বছরে এই সংখ্যা প্রায় দুই হাজার। অধিকাংশ ঘটনায় প্রথমে বাংলাদেশের সীমান্তরক্ষীরা চিঠি পাঠায়, এরপর পতাকা বৈঠক হয় এবং বিএসএফ দুঃখ প্রকাশ করে। লাশ ফেরত পেতে লেগে যায় কয়েকদিন। তারপর সবাই সব কিছু ভুলে যায়। এছাড়া বিনা উস্কানিতে সীমান্তবর্তী গ্রামগুলোতে ঢুকে লুটপাট, অগ্নি সংযোগ, অপহরণের মতো ঘটনাও ঘটছে। ভারতের সীমান্তে মানুষ হত্যা বন্ধে ব্যবস্থা গ্রহণের দাবি জানিয়ে বিবৃতি দিয়েছে আন্তর্জাতিক মানবাধিকার সংস্থা হিউম্যান রাইটস। বাংলাদেশ ও ভারতের স্বরাষ্টমন্ত্রী পর্যায়ে বৈঠক হয়েছে সীমান্ত ব্যবস্থাপনা নিয়ে। বৈঠকে চুক্তি করা হয়। চুক্তিতে বিজিবি মহাপরিচালক ও বিএসএফ প্রধান স্বাক্ষর করেন। বৈঠকে সীমান্তে বিএসএফ গুলি করে আর মানুষ মারবে না বলে অঙ্গীকারও করে। এত কিছুর পরেও থেমে নেই সীমান্তে মানুষ হত্যা।